khistorydata/jeongjo-sjw-relations huggingface dataset:
정조 18년 · 목
右議政李秉模曰殿宮寶籌恰躋五旬六旬八域覃恩擧國同慶下情不勝歡忭之忱矣予曰祝岡之心容有其極今日卿以大官登筵所取於卿者大抵不外乎初敦諭旨意也自卿之爲桂坊時已知卿之所執今番枚卜非有他也近來大臣或以宿德而取之者或以學術而擢之者今則皆至衰老之年不可責之以許多事務矣於卿則文學與材器特其餘事也予素知有確然之操當此庶事叢脞之時舍卿伊誰所以對揚之道已諭前者批旨中見今濟艱之責一以委卿也予自齋居以後固難酬應而聞卿入來强爲引接矣大抵目下事不出對揚二字古語云君逸臣勞蓋君逸云者非所謂自逸也君相交須之道也卿須益勉對揚之道秉模曰君逸於上然後輔相之道得矣庶事亦可無叢脞之歎矣臣若有一分可爲之道則雖自請可也固不敢辭矣而臣本是材短識拙至若三事之任非所可論而今日爲展反面之忱以大官登筵曾是不意也臣雖不敢自擬於古人而古人有推賢讓位者伏願改卜賢德以濟國事之多艱以補聖德之遺闕予曰雖庶僚有不可暫除旋遞況大官乎卿言過矣秉模曰日熱如此而榻御移時臣何敢更贅他說仰煩酬應而旣以大官登筵不可泯默別有所仰達者殿下自嗣服以後政令施爲之間無論事之巨細皆有所據而至於此事有何可據之端乎臣請以一言仰奏矣殿下若以臣言爲可則以殿下達理之衷及今不遠而復此其時也且所謂臺啓雖如前置之此不過皮膜之皮膜也向來吾亦云云之說殿下豈不記有乎今日登筵諸宰亦必多未詳其本末而至於臣寧或有不知之理請以伊時文蹟頒示八方使中外曉然知之也又曰臣聞內帑之財贍給其日用掖庭之屬陸續於道路至於居處之便則無異於江郊之廣榭名亭云此則一不設禁而王府之鞫案竝令勿書臣民之請討一例牢拒殿下何爲而爲此過中之擧也俄有權而得中之敎而臣未敢知此擧果合於中道也予曰向者二品入侍時引故相崔鳴吉所謂人臣當以王陵爲第一義之言已諭之矣故相亦豈下於三學士而樂爲其事乎人有守經者亦有從權者予則自有達權而非欲鉗制群下也今番之事予非爲區區私情也其在祈永之道亦豈無少補哉今若欲祈永國祚則當爲漢唐所不能爲之事也後世亦曰漢唐所不能爲之事予必爲之云爾則豈不好哉卿等每引周公爲言而予與周公所處各異若使周公處成王之位則必不爾焉予則非但欲全保渠也實爲國祚祈永之方也予之所執雖參前倚衡非有他也言責則已付諸三司卿若體國擔大則今日朝廷庶可爲也予當以和顏受之不必强拂也卿若不欲體國則惟當各行相守而已也秉模曰古人亦有自外進見者或以民事陳達於筵席者此則雖庶僚亦爲之矣今日卽臣逖違之餘初登筵席之日也臣不敢以大官自處而外間議論則皆以爲新大臣初登對必有一言之可回天心者云矣臣旣與諸宰一齊登筵而朝廷之安危未分義理未明豈可無一言仰格者耶義理懲討本非二件事也更伏望亟收禁令使太平億萬年無疆之基自底於鞏固則豈不盛哉此臣所以區區顒祝者也予曰卿是初筵故俾盡其言矣別無可答之事卿雖竟日言之予則無所答矣且若欲收禁則大臣中以此爲言者多矣而一未聽施近或有病退者或有遜荒者矣今欲從卿之一言則前日何不快聽他大臣之請乎行司直鄭民始等曰大臣之言爲初筵第一義也乞賜批答也予曰有何可答之事乎秉模曰若盡祛臺啓則朝廷亦有何可行之事乎今如欲快降收禁之命卽一造次之間事也臺啓雖曰寸紙足徵萬世斧銊之誅顧不重歟雖問諸市井白徒皆願禁令之快收閭巷物議亦不可掩也吏曹判書李秉鼎曰以恩掩義千古帝王之所不爲也臣固知下敎中至誠惻怛之聖意而臺啓若無則國不得爲國矣予曰俄已言之雖竟日相對無他可答之言矣上下一堂豈可以此相持於今日明日乎但當懋積誠意則自有出場之道矣曰殺曰宥已有最初之說予之盡袪臺草者切欲效法於三代也秉模曰殿下旣以效法於三代爲敎殿下欲取周公之大義乎予曰非謂周公之事也雖以大舜言之有封於有庳之擧渠雖或往來京鄕大有間於有庳之封也又謂曰早朝臨殿至今水剌未進膈氣時或往來酬應誠難矣卿等更勿言此事秉模等曰聖敎如此臣等固萬萬憂慮而或冀一言之俯從故如是也殿下若快許收禁則上下擧措自然得宜而太平無疆之福其將自此日至矣予曰於萬斯年自有無疆之福此非但國祚祈永之道也至於世臣亦庶幾同享太平矣卿等誠恩之蓋我國宗親穆陵璿派以外復誰有之在予後嗣王若曰某世有如此事爲言則豈不有光乎孟子言有王者作必來取法我國卽一偏邦也若蠻夷率服則亦豈不好哉我國雖褊小而自肇創以後靈長之業已基於威化回軍之時尊周攘夷之義永有辭於後世至於此事亦將使天下以予爲儀式則予必曰予有後矣秉模曰先收禁令爲第一義也至於此下敎則亦一緦功之察也殿下旣出此下敎則臣亦足以仰揣聖意也必欲置之近處耶予曰遠近有何間乎民始等曰以名義言之則奚但私恩之爲名義而義理則顧不足爲名義乎予曰私恩二字予所不爲也而一從義字上做去矣仍敎曰今日甚憊矣次對若干提稟後姑爲退去更爲入對可也秉模曰次對皆是民謨國許豈有他言且今者煩奏非特以小臣之言爲之也是乃一國共公之論也請蒙處分民始等曰臣等異於大臣聖敎之下雖不敢更陳而今日法筵第一箇義理卽大臣之言也且臺諫雖有之雷霆之下不敢出一言明大義極甚齟齬到今收禁之請其情慽矣予曰涉禁以後事已付之三司矣秉模曰大臣以下無非三司也不可一向牢拒行司直李文源曰今日朝廷之所期望者專在於此大臣之一言而大臣之言終未格心則至如臣等之言何足數乎自不覺痛傷矣秉模曰人臣之義但當入則有進無退出則有退無進年前大臣之罷削也臣聞其時之言雖流放竄殛猶可進也云矣予曰慨然矣寧有進無退退無進之理乎卿須退去也秉模曰臣若以收禁一事不得請而歸則此事永爲蕩然如是而其可曰國有法乎此是一下敎之間也惟願亟下處分予曰慨然矣卿若知體國之道則雖不煩請豈無可爲之道耶予則必不聽矣秉模曰臣則必欲某條得請矣予曰何以則止之也秉模曰若收禁令則當自止矣予曰不然則將何以爲之秉模曰臺啓之寸紙雖云小矣以事言之則大如鼎呂矣予曰雖非卿言予豈不知卿是初筵故使之畢其說中間亦有不當言之言而亦令盡言者此非爲卿之意乎卿何不念予至意若是强煩乎此非時急之事也秉模曰此豈非時急之事乎臣之今日之言專爲護聖躬也予曰卿旣以護聖躬爲言而如是支離說去盍思酬應之難也予言旣如此則在卿體國之道宜思善處之方而一向煩陳寧有如許道理卿則罷職卽爲退去秉模曰臣雖罷職有白衣登筵之例願畢前說矣予曰罷職之大臣豈可冒居筵席乎卽爲退出民始等曰今此大臣之言罄出腔血庶有回天之望而不惟不賜允從旋降罷職之命是何聖眀之世有此處分之過中也校理張至顯曰大臣之言卽三司之言也三司之言卽一國之公論豈意大臣之請收禁令而登筵半日未蒙兪音竟至有罷職之命耶仍命至顯罷職
정조 18년 · 강
右議政李秉模筵啓賜批
정조 18년 · 목
右議政李秉模啓言天下萬事之無一不本於人主之心卽從古告君第一義而心之所發爲情情或失正則心不得其正天下之事無一得由於正此自然之理也臣於年前伏見傳敎中有曰七情不得其正此適有爲而發也而每一思惟不勝掩抑竊以爲感泣千載之人無如此敎聖人一言之失亦無如此敎是誠危微精一之幾而間不容髮者也蓋其所謂感泣千載之人者以殿下不掩其過說盡衷曲如日月之食人皆可見矣若其終歸於大失者以殿下之聖明明知其爲過而一番二番任情直遂不復察於危微之間而危者愈危微者愈微以至近來不忍聞之敎而殿下之過擧極矣殿下上奉宗廟上奉殿宮凡於一政一令一動一靜陟降之靈日監在玆惟疾之憂造次不弛殿下雖欲自輕一或念及於此必有悚然而驚惕然而悟者而猶復以此作爲箝制之柄惟恐外廷之不顚倒不慌亂未知殿下不欲以陟降之心爲心殿宮之念爲念乎夫如是則非臣之所敢知而如其不然者殿下設有至切之私意只當隱隱於中宜不敢形之於色發之於辭以傷其洞洞屬屬之儀況可以張大其聲色噴薄其辭敎一直以箝制群下爲事謂無奈予何哉夫設爲非常之辭敎以箝制群下漢唐中主猶且恥爲之曾謂殿下而爲此哉情一失正而其流之害至於此極臣實痛哭而不能已也今日大小廷臣孰不以先收禁令爲目前第一義而惟臣過計之憂則若不先捄其受病之根委雖今日收禁一有觸發又安知不繼之以箝制之方乎臣故敢以愼辭敎爲收禁令之本察危微爲愼辭敎之本伏願聖明念艱大之投淸化理之原一以慰陟降之靈一以解殿宮之憂一以副擧國臣民之望焉予敎曰情之目有七皆原於心而心則一而已有憤懥餘皆發不中節向論中云云豈非實際眞境不偏不倚無有過差之謂中而中無定處時之義大矣哉譬諸承書批答之史官草册展時之中在於兩片之中卷時之中在於一片之中欲免子莫之膠滯宜求聖人之活法是以常經之過差處往往或爲時措之達權孔子言觀過知仁孟子亦言周公之過近來擧措自有處得其常之衡尺卿須體念秉模又啓言臣旣以淸化源愼辭敎爲收禁之本請以收禁一事更爲殿下陳之向來事尙何言哉尙何言哉臣遠在藩任未得其許之一二而雖以朝紙所傳所播者言之其爲驚惶震蕩不啻幾倍於年前宗國之得至今日亦云幸矣殿下何忍爲此哉殿下試思之殿下之於此事曾有毫分錙銖之未盡於施其私恩處乎王府之許多鞫案竝令勿書此下句語墨抹以下內帑之積已竭於日用之贍給掖庭之屬長疲於醫藥之問訊居處之便反敞於亭觀使令之足至擬於官府自王府至官府竝圈句以下殿下之私恩有何未盡於毫分錙銖而乃有此千古所未聞所未有之過擧竝與其一脈春秋之寸紙而設爲大禁從此大臣失其職三司失其官國不得爲國人不得爲人莫知稅駕之所求之於法求之於義求之於前聖已行之跡果何所依據果何所取倣歟朝廷者非殿下之朝廷卽祖宗之朝廷非祖宗之朝廷卽天之所以付畀聖神以敉寧億萬年無疆之基而關和之重一朝蕩然典章之嚴一場壞了無大無小汲汲遑遑乃有甚於干戈搶攘之際此何爲也此何爲也竊覸殿下亦未嘗不自知其爲過擧而自一至再不至悔改者蓋欲以觀過知仁四字以文其過如是自信如是自劃嗚呼以殿下讀書窮理之工豈料錯料誤解之乃至此也所謂觀過者卽臣前所陳曲施私恩之五六條至矣盡矣過之又過矣更過此一分則決非聖人觀過之義而乃所謂只循一已之私全廢天理之公也國史書之野史記之將以殿下爲何如主也事不師古鮮其有獲殿下若以臣言爲非請以故事之可據者一一叩問於臣則臣當遂條仰復以開聖心萬一所言絲髮有違於古聖人之旨則臣請伏鈇銊之誅以謝殿下如其所言一皆當理雖以雷霆之威有不可以勒制則不遠而復此非其幾乎顧今整頓之責惟在於先收禁令以張國論洞示自責之意以爲方來之戒則庶幾陟降悅豫天人和泰民謨國計始可有次第着手之地而如欲一日二日茍冀出場則竊恐安危之判不待智者而知也伏願聖明罔或虛徐亟降明旨焉予敎曰爲治不以三代爲心者蓋自棄也況恥君不及唐虞卽亦人臣常分莫曰唐虞與三代豈更有之眞所謂謂之不能者賊也大扺漢唐以來骨肉鮮保世愈降而弊愈甚至于我國二百年來黨禍禍人家國若有番人忠逆之換板輒使在家莫識東西之無罪宗英一人塞其亂而應其變寧不唉哉寧不憤然以今之俗矯今之弊其要道先務莫過於初批中達權二字如是也故卿等所謂過擧予不認以爲過所謂駭擧亦不自以爲駭愈過愈駭愈見其效而庶挽邃昔淳漓之美可掃北風雨雪之象此所以益勵于心俛焉孳孳鷄鳴而起惟日不足者也茍使予心得諧則我國天壤之間只是這箇和風甘雨瑞日祥雲等吉祥善事而肹蠁之徯應於此可驗今筵千言萬語中拈出此端使之出擧條可也
정조 18년 · 목
敎曰敬禮有不可顧右議政李秉模罷職
정조 18년 · 강
命大司諫尹矆勿推尋遞
정조 18년 · 목
承旨韓晚裕啓言臺諫旣得方寸之地政是盡言之會而其所奏語未免巽軟請大司諫尹矆推考敎以勿推○承旨李魯述啓言傳啓之際兩司不備而徑發合辭大損臺體請大司諫尹矆推考敎以見其病勢有難强令察任許遞
정조 18년 · 강
修撰成德雨陳所懷賜批不允
정조 18년 · 목
所懷以爲俄者諫長以大臣罷職還收事辭未畢而遽蒙遞差而退出矣蓋大臣所遠旣是擧國公議則今此罷職之命實爲過中之擧臣謂卽爲反汗宜矣不允又所懷以爲近來言路之閉塞實爲今日莫大之憂而向來三臺臣絕海投竄之擧尤是臨御後初有之過擧也今則爲日已久臣謂亟下放釋之命以開言路以光聖德宜矣不允
정조 18년 · 강
正言邊景祐陳所懷賜批
정조 18년 · 목
所懷以爲殿下一日萬幾皆自親攬或自朝終畵或自夕達宵不厭不倦勞神費慮臣恐聖候膈症從此而生也此漢明帝諫光武所以有禹湯之明而失黃老養性之道也臣謂休養聖神頣便聖體以垂堯舜垂拱之治宜矣敎以當留意矣又所懷以爲元子宮應天誕降有堯舜聖神之姿八方臣庶咸有延頸願戴之望而寶齡今爲五歲睿識漸明臣謂擇群臣中知道者敎之以孝經小學等書以養其良知良能宜矣敎以當留意矣
정조 18년 · 강
命棍汰南漢哨官文漢敎
정조 18년 · 목
守禦使李文源啓言南漢哨官文漢敎行已不謹致有該廳等訴之擧不可置之於將官之列嚴棍汰去以懲他校恐合事宜矣從之
정조 18년 · 목
箚略曰卽伏見傳敎下者有右議政李秉模罷職之命誠不勝驚惑萬萬伏念殿下念國事之多艱鼎席之久曠金甌新卜上以恩禮隆摯下以輿望方洽屢膺敦勉今乃出而肅命朝野拭目佇見明廷都兪之盛矣不意譴罷之責遽降初登之筵是豈殿下勞求降畀之本意也哉聖明有過中之擧國計無弘濟之望臣於病伏昏綴之中益切憂歎罔措之忱第筵席嚴秘雖未詳事實之如何而竊聽傳說則仰請禁令之收還至被嚴誅之荐下云臣於是尤不勝抑塞之至收禁之請旣許付之三司俾開伸公議之一條路則雖在庶僚猶可言也況大臣初筵豈不可極言力陳以冀天心之感回哉雖令大臣幸得方寸之地建白敷奏之際忠憤自激腔血轉沸只知宗社之爲重急於義理之闡明明張沫飮罄竭衷悃語次之間或有涉禁之端以殿下包容之大德敬禮之盛意固宜特垂奬褒亟賜聽從而乃反過降威怒嚴加譴罰實非今日臣子所望於殿下者也大臣所奏縱是尋常事務而有所不槪於聖心猶不當摧抑之若是過中矧玆所請卽是擧國同情神人共憤之大義者乎臣宛轉病枕不任憂愛之悃力疾構箚略控血懇伏乞亟寢右相罷職之命仍收禁令察納其言以光聖德以幸國事千萬顒祝批以庶務叢脞三事瘝曠而辛勤枚卜辛勤招徠催開匪躬之鑰欣接熙政之對是日之所欲聽者嘉猷所欲勉者分勞初聞第一奏多引經旨意出匡救且無論稱停與不稱停一一和顏色而受之轉輾爛熳其爲說不止於觸諱此非涉禁而何近所設法而防禁之者自有萬般秤量則予固否德其肯今日明日吐言食言見笑於大方乎敬大臣之義雖聞於九經觀於親親之首揭其層累之先後豈必歷階而注視於是乎有朝筵之處分豈樂爲哉非得已也箚辭不允仍命遣史官傳諭
정조 18년 · 강
備堂聯疏賜批備局堂上鄭民始李文源金持默沈頤之徐有防閔鍾顯李秉鼎李敬懋金載瓚徐有大李漢豊李冕膺
정조 18년 · 목
疏略曰臣等於右議政李秉模罷職之命竊有所萬萬懍蹙者噫大臣今日之奏是豈可已而不已者哉新膺甌卜初登法筵縷縷敷陳亶出血腔其言則大義之攸關也其情則擧國之同然而不惟不賜允兪又從以摧折之譴罰之蒼黃逬退景色愁沮恐有欠於大聖人優容敬禮之道而從今以往天經地義其將斁絕無餘宗社之憂不知稅駕之所者已不勝其聚首抑塞又況臣等隨大臣後猥陳同聲之忱獨逭當被之罪區區私義尤不敢晏然玆敢相率陳章略暴危懇伏乞亟降威罰以昭法紀以安賤分批以尊禮於大臣豈比三司之位卑新卜初筵尤異於尋常筵對而有今日之處分誠非敢已大扺禁令欲其惟行不如是何以行此令乎卿等與同被勘之請過矣勿辭行公
정조 18년 · 강
遞差承旨韓晚裕李魯述
정조 18년 · 목
敎曰奏御文字之一點不察古人猶且引罪況絲綸乎況相批乎體貌何等尊嚴則以毛詩本文書下者初不更稟自下以他字書頒者後弊所關萬萬駭然當該承旨遞差
정조 18년 · 목
政院啓言臺諫之旣出禁扃無端還入曾所未聞而正言邊景祐以入侍傳啓之臺諫旣已出去門鑰將下之際忽又入來擧措顚錯有損臺體請從重推考敎以遞差
정조 18년 · 강
命嶺營軍器城堞修補時監董禆校論賞有差
정조 18년 · 목
兵曹啓言觀此慶尙監司趙鎭宅狀啓則本營軍器城堞閱久杇傷經潦圯毀陰雨之備實多疏虞前後道臣措備修補而器械浩多未及遂物精利基址稍廣連年頹潰故莅任以後量度事功鳩聚財力軍器則使軍官前同知尹行貞將校嘉善鄭允卨董飭始工城堞則使軍官折衝洪龍普將校出身朴春興主管開役雇匠雇人不煩民力兩處修繕一時告宗而軍器修補外旗幟什物緞鐵革角粗成軍容體城頹毀處可葺可築外女堞門樓甃甓丹艧庶幾改觀尹行貞等殫心勤勞之誠極爲嘉尙合有褒賞之典論賞一款令該曹考例稟處云矣其所修繕數極夥然其在奬勸之道宜有區別論賞之擧城役監董軍官洪龍普施以加資之典軍器監董軍官尹行貞本資旣是嘉善將校鄭允卨城役監董將校朴春興俱以土着之人如是效力尤宜有激勸之方論以次賞邊將除授似合事宜而係干恩賞請上裁敎以依回啓施行其中董役營校之出身則賞加
정조 18년 · 강
判府事朴宗岳金憙聯箚賜批
정조 18년 · 목
箚略曰臣等伏見傳敎下者有右議政李秉模罷職之命筵席語秘不得其詳而想其大體不出於目下大論矣凡有事爲大臣有懷畢陳義分之所當然事體之所必然而伏況向來事至今思之魂驚而夢噩心寒而骨戰街談巷議莫不仰屋流涕輿儓走卒亦皆隱憂永歎則新膺爰立之命初登延英之對明目張膽極言竭論乃職耳不惟不賜嘉納乃反加之以譴罷臣等竊以爲萬萬過中矣噫其言則大義理關頭而其心則出自斷斷腔赤中來今乃摧折之迫遂之人心之驚惑景色之愁沮當如何哉臣等竊恐從今以往誰肯爲殿下進言而三綱其將淪矣九法其將斁矣國家不知稅駕之所矣殿下之禮遇臣隣顧何如也雖尋常陳達之言設或不槪於聖心固當虛受之不暇而新參政沫血飮泣之奏如是譴却此豈所望於聖明者哉伏乞亟收前日之禁令仍寢今日之處分以幸宗社臣民焉臣等有罪未勘何敢以官職自居而憂慨之極冒死聯陳死罪死罪批以右相筵奏出於朝紙見此當識處分之本意矣仍命遣史官傳諭
정조 18년 · 강
遞工曹參判崔夢嵒
정조 18년 · 목
夢嵒從縣道上疏辭職批以本職許遞
정조 18년 · 강
罷慶尙兵使李禹鉉慶山縣令趙命喆職
정조 18년 · 목
御營廳啓言今日本廳六七月當五哨軍兵點考時右哨屬慶山軍金杰方爲名漢鬢髮髼鬆故脫笠摘奸則果是僧漢之今始長髮者而髮未過眼極爲駭痛嚴問取招則以爲渠以金杰方之同生兄今年二月還俗而渠弟杰方則主管農業勢難離家敢生代渠弟上番之計兄弟相議行賂監色本縣點考及中點時則果使渠弟逢點後代弟上來的實云故嚴問領來監色則所供無異上番正軍之以僧代點事未前有萬萬驚駭兵營監色及本縣監色與代點僧漢從重決棍後下送本道嚴加照律金杰方依律定罪代定上送之意竝各行關分付於道帥臣而兵使與地方官之不能檢飭一任其欺蔽於目前行奸於點後者揆以軍政不可尋常處之請左兵使李禹鉉慶山縣令趙命喆竝罷職允之
정조 18년 · 목
義禁府以周顯下本府推考事有命而時在全州地發遣府羅將拿來啓命分揀○政院以下諭後過限不上來遞差傳旨及禁推傳旨捧入啓又命分揀
정조 18년 · 강
吏曹參判丁範祖上疏辭職賜例批
정조 18년 · 목
疏略曰臣罪涉慢命身歸司敗纔入囚單旋蒙恩放又亡何而亞銓除旨降矣臣有不可以復廁朝端者其事有三向者朝著驚遑小大號籲而臣居在僻隅後時聞知有事則偃伏私第無事則翺翔榮途寧有如許分義哉其不可者一也臣自入銓地前後攻臣者非止相箚而已其說皆指臣政目循私爲罪身爲銓官以秉銓不公被人指斥豈宜裒如充耳有除輒膺其不可者二也臣人微言輕加以疲軟每赴政席欲有通擬而輒被掣肘費辭爭辨至煩天聽畢竟狼狽而退勢有强弱心有異同而白首垂死之年當場輒閧徒損體貌其不可者三也日前承嚴旨木道取疾水濕爲祟舊傷脚部酸痛不堪調治無效數年以來外感乘入遂成貞疾長時沈痼撼頓之餘暑症添發渾身烘熱頭部疼痛暴泄兼作登溷無數見方倒席昏悶奄奄垂絕臣非敢援據禮經自附古人引年之義而首丘戀枝人物同情願乞朝夕就木之一殘殼歸死松楸得免爲旅邸之鬼恩牌臨門承膺無路伏乞特命鐫改臣所帶職名仍許輿疾還山以畢餘喘
정조 18년 · 목
以尹致性李羽晉爲承旨洪仁浩爲大司諫崔獻重爲執義洪樂淵爲司諫鄭尙愚爲掌令李東宇李重蓮爲持平安廷善爲正言鄭益祚爲工曹參判朴龍源爲慶山縣令
정조 18년 · 강
命奉朝賀鄭存謙家遣史官問病遣御醫持藥物不離看病
정조 18년 · 목
內醫吳仁豊書啓以爲奉朝賀鄭存謙病症看審則自去月旬間本病之外臀腫相續膿潰月餘辛苦元氣積敗矣今十九日因痰凝食滯寒戰大作神識昏迷言語不成食飮全却脈度則虛軟無力而主家連用蔘橘茶或人蔘粟米飮臣則旣伏承持藥物不離看病之命故仍留矣敎以着意看病
정조 18년 · 강
命喬桐府賑餘穀二千八百五十石會錄糶糴私賑閫禆司空鉉邊將調用
정조 18년 · 목
賑恤廳啓言觀此京畿監司徐龍輔喬桐府畢賑狀啓則以爲本府以環海之地昨年穡事獨被災荒惟我聖上特頒軫恤之恩綸身貢身布米之停減舊還新還餉之停退民情有恃以至大同之限秋停退賑資之趁早區劃俱出曠絕之澤遂使丘壑之命咸措袵席之安今幸麥事已登賑政告歇地方官之損廩救急盡誠恤民非無可稱而此與通道大賑有異不足擧論該閫禆將前五衛將司空鉉殫心賙恤無異元賑自備穀數至滿千石其在激勸之道宜有酬勞之擧朝家所劃賑資三千石及本府使自備穀七十四石十三斗零該閫裨將補賑租一千石合各穀四千七十四石十三斗零內饑民都數一萬九千三百三十三口分賑各穀爲一千二百二十四石六斗零餘在各穀二千八百五十石六斗零還爲還錄依例糶糴令該廳考例稟處云矣昨秋本府年事獨被歉荒民情遑急惟我聖上惆恤之念倍軫於陵民接濟之道曲加以特恩蠲貢役以紓民力移倉粟以補賑資排巡分給次第賑救使一島數千生靈夬免損瘠之患得保安堵之樂言念民事誠甚萬幸該府使許近雖有接濟之勞不過職分內事亦非通一道大賑褒賞一款別無可論私賑人前五衛將司空鉉自備千包之穀濟活窮民殊甚嘉尙令該曹考例稟處賑餘穀二千八百五十石零會錄糶糴依狀請施行何如允之○兵曹啓言司空鉉數多賙賑之穀居幕自辦其在激勸之道似當論以次賞邊將調用而係干恩賞請上栽從之
정조 18년 · 강
審理京外獄案命旌江陵烈女韓召史閭
정조 18년 · 강
同敦寧柳匡國上疏賜批
정조 18년 · 목
匡國以無敦寧援例乞遞批以疏辭下該曹稟處
정조 18년 · 목
義禁府啓言機張前縣監李宗海原情以爲待罪本縣適當無前大歉而本縣被災又是道內尤甚新舊還當捧爲一萬二千六百石零而邑小還多民力蕩殘新還米八千石零僅僅畢捧而舊還米當捧又爲四千五百石零歲末民情遑汲轉甚一千九百石零艱辛收捧而二千五百石零果未及準捧云請刑推得情敎以除刑推議處又啓言李宗海軍餉居二雖與居末稍異其所未捧至於二千五百石之多揆以法典極爲可駭請以此照律允之又啓言李宗海依律文杖一百收贖允之
정조 18년 · 강
吏曹判書李秉鼎上疏賜批
정조 18년 · 목
疏略曰臣於日昨政以李永薫首擬假引儀而受點矣今始聞永薫與本曹正郞尹益烈有內外從應避之嫌而臣之矇然檢擬無所逃罪玆敢露章自列仰請譴何伏望聖明亟賜勘罰永薫新授之職仍命遞改以重公格批以旣爲所重之承傳望筒仍用卿其勿辭行公
정조 18년 · 강
施御營廳捉虎校卒等賞格
정조 18년 · 목
御營廳啓言今日本廳習陣正操時敎場一里許龍山兄弟井洞契後崗何來惡虎忽地突出囕傷男女者至於三人之多被囕各人雖不致命旣在咫尺相望之地不可任其橫肆囕噬故卽送砲手定將校領率行獵果卽捉得中虎一頭謹此封進而捉虎將李元奭木三疋三升二疋先殺砲手房大福木三疋布二疋再殺砲手車興福三殺砲手郭興大各木二疋布二疋依例施賞敎以將軍獵而夜歸石爲虎於中藪傳以爲佳句認石爲虎而射之昔人猶且壯之卿於操場見囕人之眞箇虎狼一聲砲響登時獵捉聞甚爽豁誠一快事校卒賞格照例內下而卿處帿弓一張特爲賜給封進中虎皮張亦爲賜給
정조 18년 · 목
禁衛營以今五月二十九日新舊軍兵等合操啓敎以旣多使用於疏渠之役今番合操停止
정조 18년 · 강
命湖南還穀加分依道狀施行
정조 18년 · 목
備邊司啓言卽見全羅監司李書九狀啓則以爲各邑鎭應分各穀已盡於種糧之資嗣後排巡將不無苟簡之慮留庫穀物從略加分然後農戶鋤糧可以支繼道內列邑鎭所在元還餉留庫各穀中特許量宜加分事令廟堂稟旨分付矣當此還政垂畢之際有此加糶狀請之擧可知民勢之不獲已前已許施於諸道者不必靳持於湖南而第今兩麥登場邑鎭排比務從十分節略之意請嚴飭分付允之
정조 18년 · 강
命奉朝賀鄭存謙家往留御醫着意看病
정조 18년 · 목
內醫吳仁豊書啓以爲奉朝賀鄭存謙病症今朝看審則精神之昏迷元氣之凛綴比昨無減脈度則轉益無力而昨今吞下米飮如干匙藥則連用人蔘粟米飮敎以着意看病
정조 18년 · 강
以朴孝成爲慈仁縣監口傳也
정조 18년 · 강
分揀忠淸前水使李潤謙拿處
정조 18년 · 목
以忠淸前水使李潤謙拿處傳旨敎以勞足掩罪拿處分揀
정조 18년 · 강
遞承旨李鼎運以李勉兢代之前望也
정조 18년 · 목
政院啓言明日展拜時承旨當爲備員而左承旨李鼎運領府事蔡濟恭偕來進去矣何以爲之乎敎以許遞前望單子入之待下批牌招察任遂以勉兢批下
정조 18년 · 강
詣景慕宮展拜還宮時禁衛大將李漢豊記過拿入仍命罷職
정조 18년 · 목
具翼善冠袞龍袍乘輿出永淸門弘化門有一婦女擊錚於輦路咫尺承旨李勉兢啓言動駕時通衢外無得擊錚曾有飭敎況且逌瞻門輦路無異衛內則今此擊錚之擧出於咫尺之地而身爲先廂大將不能禁止任其喧聒者極爲駭然請當該大將李漢豊從重推考敎以駭然甚矣不可推考而止該大將李漢豊爲先記過還宮時闕外待令入逌瞻門至齋室門外降輿入齋室仍詣版位行禮陞詣宮內奉審訖還入齋室少頃出齋室門外乘輿出逌瞻門至弘化門駐輿命禁將命召親納仍命拿入敎曰紀律何等重大且通衢外擊錚旣有禁令則汝爲先廂大將不能察飭致有此駭然之擧其罪尤當如何漢豊曰不能察飭之罪無辭可達矣敎曰擊錚亦有許多般今日事可謂前所未聞如汝將臣將焉用哉又敎曰紀律所在萬萬駭然不可拿入嚴問而止禁衛大將李漢豊施以罷職之典命拿出仍由永淸門還內
정조 18년 · 강
忠淸監司李亨元上疏乞遞賜例批不許
정조 18년 · 강
遞同敦寧柳匡國
정조 18년 · 목
吏曹以匡國無敦寧啓稟也
정조 18년 · 강
遣承旨諭領府事蔡濟恭
정조 18년 · 목
敎曰粗聞敬大臣之義則此擧非拘束而督迫使卿不能容旋逡巡也承候之日面敎丁寧偕來之啓眎意申複況來月在明此何等祝崗識慶之時爲廷臣者其敢提今日以前處義間閑說語以浼予聽於此時乎卿若知此義卽日入城不然則小則依卿初拜時招徠之例當臨延英門待卿入城仍爲引見面諭大則雖至命駕之擧予不以爲過如是設言寧或食言卿之去就於是乎可決須念不俟駕屨之義事更遣承旨傳諭于領府事與之偕入入城後回奏仍命同副承旨金載翼偕來進去先爲進去承旨入來○承旨金載翼書啓以爲臣敬奉聖諭傳諭于西部龍山坊兄弟井契領府事蔡濟恭所住處則以爲臣忽自昨曉暴下之症發於開門納風之餘登溷無數神息昏迷千萬匪意近侍之臣袛奉偕來之命仍宣十行綸綍臣是何人聖上之侈以恩禮至此之極也開月祝崗之誠雖非聖敎提及臣豈敢一日少弛於中也當出城之日送言於首相曰當於十七日前入來臣之所裁量本自如此今者臣子不敢承聞之敎又復如此臣何敢一刻遲留而賤疾適會添谻時日之間實無起動之望如得安意調攝少可以强起敢不擔曳以進乎惟是聖諭中命駕二字臣不可奉而受置於晷刻之間懇乞收還使病喘獲安臣旣以趨命爲對則近侍之多日淹留袛益爲弊亦足添病卽命還入此又臣區區顒祝之私云矣臣旣承偕入之命姑爲仍留敎以大臣旣以趨命質言其在敬禮之道豈可以時日之遲速敦迫乎爾則姑先入來觀勢從近更遣偕來之行矣至於二字還收當在入城啓辭之批此意傳諭遣御醫持相當藥物齎傳以來
정조 18년 · 강
平安監司金思穆以定州漂人還送馳啓
정조 18년 · 목
該監司狀啓以爲定州德巖坊漂到彼人九名還歸時糧資饌需限五十日支計每名每日米三升合九石甘藿合九百修鹽九斗石魚九百箇柴三百束備給本月二十五日申時量發送彼人手標及留住時供饋糧米修成册上送于備邊司及戶曹
정조 18년 · 목
諭曰有取於卿者非地望也非文華也亦非經綸才諝也張公道解民慍肅鋼維淸化理孰非承佐之責而振渙爲萃百揆共貞卽今日當務之先須使有力量見識者當之庶能濟事瞋目語難非眞箇力量鉤深索隱非眞箇見識也卿之事予二十年餘未始見枉已以循物未曾聞刓方而合圜規撫不踰寸尺茶飯不離經史此予所以有取於卿而曰篤不忘者也文衡冢宰卿之傳家舊物而未暇歷試者尤可見注意也久卿須體予此諭勿庸過加辭巽待交龜卽日登途補予不逮對揚康濟之功命遣檢閱吳泰曾傳諭
정조 18년 · 목
藥房都提調洪樂性提調洪檍副提調鄭大容爲承候請對敎以朝氣不若昨氣晩後又復稍勝蓋因昨夜酬應而然今日欲爲靜處降氣卿等卽爲退去○原任提學蔡濟恭金憙與諸閣臣爲承候請對敎以領府入來後旣有召接之命而今日果難强作姑爲退去○判府事朴宗岳爲承候請對敎以卿之事未可知金判府昨日擧措尤爲慨然此等處無非添症之端須卽退去
정조 18년 · 목
因囚單敎以分揀放送
정조 18년 · 강
召見藥院三提調及大臣閣臣于長春軒藥院都提調洪樂性提調洪檍副提調鄭大容領府事蔡濟恭判府事朴宗岳金憙一提學鄭民始檢校直提學徐有防金載▣原任直提學徐鼎修檢校直閣徐榮輔南公轍待敎李存秀
정조 18년 · 목
承候也○藥院都提調洪樂性等問候訖予曰連進香橘茶之屬自昨夜雖少差神氣果難酬應而卿等連日入來老人之勞動多矣有難又使退去强爲召接矣樂性曰聖候漸臻平復不勝萬幸而膈候已至多日請許御醫入診議定湯劑予曰茶飮足矣何必服湯劑也樂性曰臣之眩暈之病近日尤甚三司重任斷無冒據之望故日前呈辭實非矯餙而適値玉候欠和之時承候爲急還撤辭單冒沒登筵陳力就列更無其望特許體諒千萬祈懇予曰見今無事之時臥閤論道何妨須勿更辭領府事蔡濟恭曰臣於頃日擅出江外聖候有欠和之節而未卽承聞飭諭之後始乃趨造不勝惶戲予曰事勢無怪其然此後則卿若在京第則予病可瘳卿若出城實爲予添病之端矣承旨李勉兢曰平安道老人啓本待啓下卽當下批而旣有日昨政命姑待政官入來擧行乎予曰卽爲牌招擧行可也
정조 18년 · 강
有政吏曹參議金履翼進
정조 18년 · 목
政院以吏曹判書李致中再違啓命參議只推牌招○以柳焵爲大司諫韓光植爲修撰玄重祚爲玄風縣監
정조 18년 · 목
批以膈氣比昨差勝卿等不必入侍矣
정조 18년 · 목
鍾顯曰各陵修改處獻官看役事有命矣今番則雖以端午日告由而始役則以二十二日推擇矣獻官當留待擧行乎予曰不必然矣只當日修改處看審定式而如有延至多日之事則只令留看始役形止後復命事定式可也予又曰雜草雜木巡審書啓只於正朝寒食爲之乎承旨洪義浩曰然矣鍾顯曰然則此亦依此例只於正朝寒食奉審事知委乎予曰然矣予謂鍾顯曰卿見濟州賓興錄乎鍾顯曰未得見之矣予曰各體能成樣至於頌賦則足可謂善作海外儒生之能如此甚可嘉也義浩曰頌券則非但頌禱之得體文亦合作矣予曰然矣賓興錄一件當內下令內閣頒示禮判可也予謂鍾顯曰卿方帶金吾姜鳳瑞議律何不爲之乎李喆運事亦爲草記決定可也
정조 18년 · 강
遣承旨詣宗廟永禧殿景慕宮奉審摘奸仍飭各陵修改處獻官留在看役畢役後復命申嚴巡山後書啓修納之規
정조 18년 · 목
端午祭享在明也○敎曰傳香承旨馳詣宗廟永禧殿景慕宮奉審摘奸以來各陵修改處獻官留在看役待畢役後復命事理則然近來取便此規廢却今後嚴飭且正朝寒食受香進去之獻官例有巡山書啓而爲下屬所慫慂謂以不敢擅離齋所初不巡山只以書啓修納欠誠莫甚亦爲嚴飭俾勿如前事令禮判依筵敎發帖知委
정조 18년 · 강
罷吏曹參議金履翼職遞參判丁範祖仍竝禁推
정조 18년 · 목
政院啓言方甎進獻該署無提調無以擧行而昨日政事不爲差出請當該政官從重推考敎以此等微細之事不能如例擧行以致煩稟者極爲駭然大抵近來事凡係體貌邊一倂闊略爲主昨政何故留窠有此酬應乎堂堂政曹只有單參議一人殆涉非此莫可擧行又爲駭然當該銓官先罷禁推傳旨捧入參判之許久在鄕作一權減之窠姑爲許遞禁推其代前望單子入之
정조 18년 · 강
以李羽晉徐有秉爲承旨洪明浩爲吏曹參判前望也
정조 18년 · 강
命廟堂民事之可以趁時稟處者雖値齋日草記回啓仍著爲式
정조 18년 · 목
敎曰廟務之積滯莫如近日可以回啓者次對前鱗次這卽草記回啓每欲定式而未果事關民事則雖於此月坐齋之時未嘗不酬應況自下稟覆之事乎又況廟堂草記乎此後如有民事之可以趁時稟處者雖値齋日皆以草記回啓之意言于廟堂仍令定式以重民事
정조 18년 · 강
咸鏡監司金華鎭以安陵駕石修改馳啓命此後令道伯監董時不待下敎觀察使以下至于匠募列錄別單登聞
정조 18년 · 목
該監司狀啓以爲安陵陵上駕石先改亥方而甲巽方動退駕石亦爲修改傍近諸石隨而動搖不但有難仍舊或改或仍恐欠整齊不得已次第改排大抵駕石內面初用純土故其所合縫旣無凝結之力致此動退之境今以泥灰環築於駕石內傍限以與石相齊而以木尺量之高爲二尺五寸廣爲一尺九寸至於屛風石合縫完固不爲修改只塡油灰陵上封土改豎石物之際勢將露出石根然後可以安排塡灰故駕石四面內廣限一尺許撤沙祛土更將補築今此修改之役大違始料因一駕石之傾側而十二方駕石一例改排道里遙遠未及登聞伏地惶悚而曲墻及階砌之傾側處丁字閣之雨漏紅箭門之腐傷莎草之踏破處將爲隨頉修補陵上傍近樹木陰醫處亦依從前陵役時已例限數步略加除拓計料敎以封築之制古今異宜所以方位石之年久有罅隙今番依近例築灰堅豎諸方駕石從便修築逼近樹木之蓊翳處一一除拓云卿之隨便董事之勞甚可嘉也莫重役處之速完亦甚多幸禮判旣承筵敎當詳細知委此後令道伯監董修改之時不待下敎觀察使以下監董諸臣以至校吏匠募取考前例列錄別單登聞事回諭
정조 18년 · 강
遞吏曹判書李致中以李秉鼎代之前望也
정조 18년 · 목
政院以致中三違啓敎以處義雖過其在禮使之道宜使一伸廉隅姑爲許遞前望單子入之瓦署提調之代令亞堂擧行
정조 18년 · 강
平安監司李秉模以江界罪人申緖等到配馳啓命魁首一人仍置諸人出付馬馬海權管鄭履綏開坐府衙嚴棍遂放
정조 18년 · 목
該監司狀啓以爲馬馬海堡充定鎭卒申緖等嚴治後仍令押送矣江界府使申大年牒呈內罪人申緖申大奎申星尹致臣徐宗元李亨臣崔才乭李驗尙金哲同等到配云敎以法已施矣其中魁首一人仍置諸人出付馬馬海權管鄭履綏處開坐府衙仍令江界府使出給軍物大張威儀出付諸人等令權管嚴棍後遂放以其形止報來後狀聞事令兵曹知委俾遐氓知權管亦卽命吏命吏不可歇待之法意
정조 18년 · 강
命大司諫柳焵仍任刑曹參判
정조 18년 · 목
政院以兩司無詣臺之員請未肅拜人牌招敎以詞訟不可數遞刑曹參判柳焵仍任
정조 18년 · 강
命濟州漂流船隻着意搜訪
정조 18년 · 목
該牧使沈樂洙狀啓以爲本州私販沙工李奉成金大方兩隻船一時點放于朝天浦而元無陸地止泊處奉成船所乘人物六名大方船所乘人物十名若非大洋渰沒則必是漂流異城敎以沿邊各邑着意搜訪事回諭
정조 18년 · 강
勘放金吾時囚金麟淳
정조 18년 · 목
因該府都囚徒敎以滯囚可悶別無可問之端金麟淳草記勘放○義禁府啓請前縣監金麟淳杖一百收贖告身盡行追奪放送允之敎以如有功議各減一等
정조 18년 · 강
放濟州定配罪人徐敬植
정조 18년 · 목
該牧使沈樂洙狀啓以爲臣今二月十三日祗受正月初一日敎書頒布三邑雜犯輕囚卽令疏放至於定配罪人則俱是罪犯深重有難輕議幷置仍秩敎以竝依狀請施行其中徐敬植放送事回諭
정조 18년 · 강
飭畿湖道伯領護漕運各自小心於畢納之前仍命錦伯李亨元限捧糴勿爲差代
정조 18년 · 목
京畿監司徐龍輔狀啓以爲卽接陽川縣監金鎜牒報內全羅道群山倉漕運船二十隻今月初一日過本縣境無弊指路護送敎以今年以護送等節申飭何如日前宣傳官摘奸也畿湖治海邑鎭動怠各異所當依其書啓分等重勘而此豈守令之罪專由於道伯之不畏朝令不能束濕而然令廟堂從後別遣備郞更考動慢草記先以此意謄關嚴飭俾道伯各自小心於畢納之前勿論此事爲然迨此瘡痍之欲蘇其所整飭宜借熟手錦伯聞已報瓜限今年捧糴勿爲差代以責成效事分付銓曹
정조 18년 · 강
黃海監司李泰水以延安白川四月朔三巡分賑飢口穀數馳啓
정조 18년 · 목
該監司狀啓以爲道內設賑邑今朔三巡則麥嶺極艱之時賑事垂畢之際其所擧行尤當加意故分送幕屬關飭邑守饋粥給糧之節査拔追入之政十分警惕一例審察則許多飢民快免捐瘠之患擧臻穌紓之域七邑之數萬賑口以昨年遑汲之狀有今日奠安之喜者莫非朝家如傷若保無所不及之德而自正月初巡計至今月終巡則已滿十二巡之限揆以法例事當停撤顧今麥農雖云向熟節序比前差晩賑後民情恐或有阻飢之慮故以五月旬間一巡分給之意行會於各該邑畢賑形止待其齊報登聞計料而延安海州今朔三巡飢口及穀總開錄馳啓○延安府初巡飢口三千四百七十六口分給太一百七十六石六斗零中巡飢口二千八百四十一口分給大米七十一石五斗零終巡飢口二千七百三十八口分給正租一百七十一石十斗零海州牧初巡飢口二千四百十二口分給正租一百六十石一斗零中巡飢口二千一百五十四口分給小米五十六石十二斗零終巡飢口一千五百九十五口分給正租一百七石一斗零敎曰延白諸邑飢口之賴活賑事之告竣村間晏如商舶棼集豈特道臣誠動所曁自有莫知爲而然者卿可謂一路福星嗣後道內民邑事務更加悉心淬礪畢賑形止待其報來卽爲狀聞事回諭
정조 18년 · 강
慶尙監司趙鎭宅以機張縣監李賢運鎭海縣監呂宅祖治績採察馳啓
정조 18년 · 목
該監司狀啓以爲兩邑守令治績能否多般採察參以見聞則機張縣監李賢運分糶則躬自看檢聽理則不至稽滯民譽頗聞而刑杖或有濫觴之漸鎭海縣監呂宅祖初手生疏訟獄無所立落本性柔懦吏鄕自致掩蔽沿海悍俗難以鎭壓然助船費而除懲斂之弊察巡糶而著動孜之誠來頭實績姑待褒貶等第時更加考察計料矣
정조 18년 · 강
召見時原任大臣閣臣于長春軒領議政洪樂性領府事蔡濟恭一提學鄭民始檢校直提學徐有防金載▣原任直提學徐鼎修原任直閣鄭大容尹行任檢校直閣徐榮輔南公撤待敎李存秀
정조 18년 · 강
吏曹參判洪明浩陳疏辭職賜例批仍命更爲牌招慶尙監司趙鎭宅以楮竹田種養之方成節目馳啓
정조 18년 · 목
狀啓以爲備邊司關內回內醫院提調徐有防所啓草記批旨內曾見湖南收租案有禁養田免稅之規而有名無實爲弊至此況箭竹之軍物所關楮紙之小大日用欲責其蔚然之實效則其所矯捄莫如多植勤播而所謂免稅土地之皆歸烏有可知此等處爲先出稅看竹茁茂隨卽還免抑或爲一道乎無論如此如彼令道臣別具意見成節目後錄狀聞事分付可也事傳敎矣臣奉承關辭之後楮竹田樹藝培養之方悉心採訪多般講究求其所以民不爲業田日以縮之源則不但官弛勸課之政民昧種植之方雖在殘寺僻村之山脊叢楮籬間穉竹亦不得任其茁長紙繩筍瀝從以責出則民於是轉相告戒不爲致力遂使嶠南楮竹之鄕乃反求貿於他道苟欲首先捄弊漸次責效則必從弊源上一切禁斷然後可得實效故關飭列邑面諭守宰凡一楮一竹之自官侵漁者嚴加防塞至於收租案所載免稅之公田爲先自官董飭使之如法善植民間之自願栽種者亦爲勸諭而勤藝以期數歲後成就新種實數年終七事中考其勤慢條列登聞計料本道免稅竹田爲三百三十四結七十一負八束楮田爲三十七負二束而猗蔚茂盛雖不如舊殘竹短條猶未至全然陳廢則如是申飭之後姑觀一二年長養若復如前荒蕪則該邑守令狀聞論罪本田還爲出稅不害爲勸懲之道應行條件成節目後錄陳聞令廟堂稟旨分付○一毋論公私田凡係官家需用筍瀝紙繩之屬切勿侵漁於有楮有竹之或寺或村而稱以藥用及應役如有一吏一隸之騷擾寺刹勒取村間之弊不但吏隸之限死嚴刑當該守令從重論勘一楮竹田自有公私之別公田則以附近里居生有風力勤幹人別定監官使之晝夜看護亦自本官隨時摘奸栽種之多寡禁養之動慢遂處考察如有偸斫私賣之弊則犯者與監官依禁松例一從株數多寡或杖或刑私田則字號卜數田主姓名官踏印成案仍使廣植勤護果有成效公田監官相當任窠從願塡差私田本主烟戶徭役幷許蠲免若或失於養種了無實效則監官降定賤役田主施以罰役一凡係勸課之政宜先官府而始各邑官屯所在處或楮或竹各適土宜種不失時養得其方則可期數年後茁長之美前頭需用固不藉私養而亦足有裕自官府爲先另飭栽培一廣植多種之方未必一日耕十日耕爲準凡山脊斥鹵之不宜桑不宜穀處亦多有等棄空閒之地似此等處或自官搜得或使民陳告或給勿禁完文許令任意栽植而偸斫潛賣之弊隨卽嚴治禁斷一如公田守護種至十日耕者復其戶過此者免其身役一雖是元田如有自願種植者亦爲勸飭始種之初依陳田起墾例限年免稅待其蔚然成就優於食利然後始徵土稅而一依六等施行則民之樂業趨功無遜於給復蠲役一楮竹栽養自有其法不必家諭戶說大體楮宜於峽竹宜於沿沿峽之中亦有汚濕磽确之異隨其土性使之種植以時養護如法凡係種養諸節但當按以俗方不爲別般知委一竹田旣有本官所管又有各管所屬如是節目之後雖是所管管邑不可任意取用若或稱以軍需憑藉濫斫則摘發論勘當該吏隸嚴治懲礪一免稅公田旣有元定結數周回犯標而若其荒蕪之處必不無奸民輩割耕之弊此等處一一査出簇密栽種一右項節目知委列邑發遣褊裨抽栍摘奸而如或種藝稀疏剪伐現捉則當該守令各別論勘
정조 18년 · 강
命健元陵崇陵明陵端午祭熟手各木一疋施賞
정조 18년 · 강
命開城留守之代以可堪久任者差送
정조 18년 · 목
敎曰以關防兼保釐而近成弊局收拾未易須以不入於銓望滿數瓜勿遞可堪久任者差送庶或蘇弊令廟堂以此知悉開城留守今日擬薦待下批辭朝待其交龜吏判出牌參政
정조 18년 · 강
考下水原儒生五月朔應製試券仍施儒武入格人賞典
정조 18년 · 목
以長命縷爲賦題擬唐長孫無忌等謝於端午日諭以朕今各賀卿以扇三校庶動淸風以增美德爲表題命京畿監司徐龍輔園享後還到本府設場收券上送龍輔以端午獻官受香下去也又命武士試取城役都廳李儒敬爲試官與千總一員從事官一員眼同擧行四月朔試射以柳葉箭一巡取二中以上五月朔試射園底武士通同試取邑武規矩依四月例園底武士以小布柳葉箭各一巡一中以上修整榜目上送儒生試券親考訖敎曰今五月朔水原邑內儒生試取時賦三上一幼學趙雲圭新印大學一件三上幼學黃明漢申光任生員申光軾幼學尹絖各啓辭紙一卷三中幼學具允豐筆三枝墨一笏三下幼學鄭世豊草三下幼學柳宗澥李厚德尹珩金星柳各漆別扇一柄油別扇一柄次上幼學李基孝李仁尙洪樂韺草次上幼學洪天浩沈晉浩李師淳林勉喆金鍾華李思白李弘德李魯兢生員沈華潤幼學尹▣相洪履翼柳聖儀林忠鎭朴周陽金若水各漆別扇一柄表次上幼學洪始瀅壯紙一卷草次上生員崔之聖筆二枝墨一笏賜給○水原府內武士去四月朔試射別單柳葉箭秩親軍衛嘉善李得弘邊四中筒介一部弓一張閑良洪翼采等二人貫一中邊二中各筒介一部壯勇軍白士仁邊三中木布一疋鄕武士宋福東等三人貫一中邊一中各木一疋出身曺天澤等八人邊二中各扇一柄騎篘秩壯勇軍崔萬彬二中木一疋扇一柄五月朔試射別單柳葉箭秩知彀官嘉善全恒一貫一中邊三中賞加鄕武士金再鍾等二人貫一中邊二中各筒介一部壯勇軍崔千東等二人邊三中各木布一疋親軍衛閑良朴師伋等三人貫一中邊一中各木一疋親軍衛閑良徐命鐸等十二人邊二中各扇一柄騎蒭秩別軍官出身朴善慶等三人二中各木一疋扇一柄園底武士今朔試射別單小布秩別軍官出身李震茂等三人三中各木布一疋鄕武士崔德祐等十二人二中各米二斗親軍衛正憲崔道義等三十一人一中各扇一柄柳葉箭秩壯勇軍金業龍等二人邊三中直赴會試閑良盧致鳳等二人貫一中邊一中各木布一疋閑良金宗大等五人邊二中各米二斗扇一柄鄕武士崔德祐等五人貫一中各米一斗扇一柄親軍衛正憲崔道義等二十一人邊一中各扇一柄賜給
정조 18년 · 강
以李冕膺爲開城留守備薦也
정조 18년 · 강
放定配罪人林濟遠李儒慶兪漢寧
정조 18년 · 목
忠淸監司李亨元以濟遠德山縣到配馳啓敎曰特欲信令亦知非指揮與李儒慶兪漢寧等特爲放送事分付
정조 18년 · 강
推吏判李秉鼎仍飭牌招參政
정조 18년 · 목
政院啓言吏曹判書李秉鼎以前任開城留守所佩密符來納次旣已入闕謂有情勢不爲出肅直爲出去事甚未安請推考允之敎以牌招參政
정조 18년 · 강
命統管所管欲知島許民耕墾當否問于曾經嶺伯統帥諸人施行
정조 18년 · 목
備局啓言統制使申大顯狀啓以爲本營庫儲旣竭稅入漸縮營樣戎備日漸凋弊況此無土游食之民無以樂業資生生財生穀之方固難經紀而距本營水路百餘里有欲知島周回爲三十餘里土品膏沃而以松田搜討之故無人居接所養之松禁護不周屢經風災今旣罄盡餘存稚松亦無長養之勢今若許民耕墾良田美畓將不知爲幾許民亦樂赴奠居歲收其利以補支放山腰以上廣播松子嚴法禁飭則可謂公私兩便請令廟堂稟旨分付矣本島處在海中松田無人看護一任童濯不事播種與其許久等棄便作無用之土曷若聽民耕食仍飭禁護之方乎旣關松政又裕民產則可謂兩便請依狀請施行事分付允之敎以許墾而禁松豈有兩行之道統管事勢在所顧見名以封山理宜致愼問于曾經嶺伯及統帥諸人咸以爲然則行矣否則草記
정조 18년 · 강
命原州判官元羽孫改差
정조 18년 · 목
吏曹啓言上京守令當日下送事命下矣上京守令幷催促下送而原州判官元羽孫親病猝劇實無離捨還任之勢云雖未知親病之如何特敎申飭之下不卽下去事體未安所當論勘何以爲之敎以曰以親病改差
정조 18년 · 강
還給吏判李秉鼎疏本仍命重推待開門牌招開政
정조 18년 · 목
秉鼎陳疏略曰臣昨夏遭罹有非尋常官箴之比臣之矢心藉手者卽義理而人則必欲抹摋之臣之沫血明目者卽隄防而人則必欲毀壤之苟使臣截然壁立於義理之關斬然刀割於隄防之界言義事爲見孚一世則雖本領臭味邈如燕越名以僚寀其豈爲此此是臣之罪也伊時逋慢豈逭刑章而猥蒙天心俯憐恩敎誕宣諭之以對揚申之以禮使不加之罪曲遂微諒臣感激莊誦竊庶幾永謝要津優游散局不料周歲之間恩旨復辱職名如舊臣若以從前一遞自謂廉防之巳伸經年重叨唯知義分之是懼則不徒臣心之有靦其將公議之謂何抑臣又有悲切情悃鳴呼此何等時也天經墜矣民彝減矣國何以爲國人何以爲人乎若臣者眷係隆恩旣不能引義決退怵畏嚴禁又不敢拚死力爭有臣如此生亦何爲中夜繞壁但有涕淚今忽褒然爲天官之長自處以激揚之責厭然於黜陟之場殆若平常無事之時了無合冤忍痛之意則是臣之區區秉執徒歸空言而向來僚議其亦不幸而中矣臣雖無狀豈忍爲此銓衡一步便成鐵限遞符躬納縱緣事體之甚重見職冒肅初非私義之敢安伏願亟行鐫免仍勘威罰敎曰昨年僚堂疏後一番引義揆以情勢雖似然矣侵夜屢違有關事面取見因下鑰未徹之疏疏中雖無涉禁之語自引處數句不緊甚矣疏則還給吏曹判書李秉鼎從重推考待開門更爲牌招申飭開政
정조 18년 · 목
因金履翼囚單敎以分揀放送又因康悟謙囚單敎以考律勘放○該府啓言康悟謙軍餉全未捧罪請依律文杖一百收贖告身盡行追奪放送允之敎以如有功議各減一等
정조 18년 · 강
飭吏判李秉鼎斯速開政仍命承旨徐配修遞差
정조 18년 · 목
政院啓言吏曹判書李秉鼎謂有情勢稱以俟勘飭敎之下無意承膺事體未安請重推敎以到今旣無情勢之可言則如是違召無義甚焉因此爲不緊酬應其在國體豈不未安乎更以前牌各別催促使之斯速開政昨以將値夜深欲爲出場雖有辭疏捧入之命而疏中句語何以知之則今番事與三司諸臣判異情勢之强稱大是題外豈可無一言捧入乎昨日坐直下位承旨爲先遞差
정조 18년 · 강
命前牧使李喆運古今島限己身定配前掌令姜鳳瑞拿問定罪
정조 18년 · 목
義禁府以喆運嚴刑一次古今島限己身減死定配啓允之又啓言頃因濟州道牧使李喆運事姜鳳瑞事幷收議大臣事命下矣領議政洪樂性以爲姜鳳瑞職雖臺閣論劾城主大關風化況其言或爽實難免構誣則有不可以臺職有所饒恕而旣是言官則又不可直以土民按法照律宜有參量輕重以敷敦俗之化於重溟之外而此則實非愚述之見所可臆定者伏惟上裁云領府事蔡濟恭以爲姜鳳瑞身爲臺官疏陳民隱固是職分內事觀其旨意專在於臚列地主之罪而所謂悖說月日旣已相左至於諸般不法之事繡衣査啓事實間或差違而亦非全非構捏李喆運罪犯狼藉旣被重勘則鳳瑞不可直歸於構誣之科而第官民之間名分自別絕海之陬風化尤重後弊所關不可只以臺言爽實有所寬恕請姜鳳瑞拿問定罪允之
정조 18년 · 강
以韓晩裕爲承旨前望也
정조 18년 · 강
命全羅左右水使幷陞敍材木船運時首勞營校賞加船卒校吏依海西例擧行忠淸水營船運時校吏一體施行
정조 18년 · 목
水原留守趙心泰狀啓以爲忠淸水營所載華城門樓材到泊形止前已陸續馳啓而卽接治木所別監董崔命健牒呈則安眠材船今已畢泊前後材木元株爲一千箇末端爲四百二十一箇全羅道左右水營分定槐雜木所載防兵船六隻作䑸幷到左水營則所納爲二十株右水營則所納爲三十株而元數外二株加納云許多材木之一齊穩泊誠甚欣幸敎曰湖南左右水營分定之一齊利泊極爲多幸兩帥奉公之誠可嘉幷陞敍首勞營校問名賞加兵防船卒及校吏依海西例擧行事令廟堂行會該府該閫湖西之無事畢運亦可幸也一二船隻之不謹駕海罪在帥臣偏若者校吏船卒也首勞一校賞加其餘依他道例爲之事一體行會
정조 18년 · 강
命以明日祗拜皇壇
정조 18년 · 목
禮曹以初十日高皇帝忌辰望拜禮何以爲之啓稟敎以祗詣皇壇行禮齋宿當於便殿爲之該房知悉
정조 18년 · 강
召見承旨韓晩裕李羽晉于誠正閣仍命吏判李秉鼎行公與否知入
정조 18년 · 목
予謂晩裕曰允不見矣晩裕曰己酉以後初登筵席矣予曰居憂時能多見文字乎晩裕曰罪蟄中別無所事略有繙閱矣予曰見何書耶晩裕曰四書中頗繹論孟而且見朱書全秩矣予曰近來未聞爲此等工夫而獨從事於此書云甚貴矣予謂羽晉曰吏判李秉鼎所稱情勢者擧朝皆然何可獨稱情勢至於官職去就乎松留備堂曾已行公獨於銓官自劃可乎且況此時致煩酬應尤非分義之所當也招致吏判於啓板前問其委折以入秉鼎以爲凡今在廷之臣莫不欲毀冠製冕走入深山而臣則眷係隆恩未忍便訣若閒司漫職或可乍行乍遞至於冢宰乃是差出三司之任也今雖差出是任禁令至嚴緘口結舌彼三司將焉用哉旣不欲差出三司則銓地一步鐵限在前且以臣之致煩酬應罪合萬戮爲言敎曰若當言之事則差出三司可也不當言之事則不必差出是任吏判所奏果何故而然也吏判行公之前三司便作權減之窠勿爲差出待其行公後差出
정조 18년 · 강
檢閱吳泰曾以右議政李秉模處傳諭後附奏馳啓
정조 18년 · 목
狀啓以爲臣敬奉聖諭馳到平壤府傳諭于新除右議政李秉模處則以爲臣待罪藩屛蔑效絲毫惟大何是俟忽伏承千不近萬不近之新命心神飛越五內失守且悸且疑罔知攸措聞命今踰屢日驚魂尙未底定際此近侍之臣齎傳十行之諭慰藉假借鄭重諄複萬萬非如臣不肖所敢承聞者汗淚俱逬直欲鑽地而不耳得臣之事殿下二十有餘年其所仰依而仰恃者不啻如癡兒之望慈母不敢知殿下何爲而置臣於必無幸之地使之彷徨涕泗無所歸而靡所定也今日當務之先實無出於聖諭中指敎者臣固敢知之而臣之平生臣亦自知者明矣閉問聾瞽而人或疑其偏塞到底骫骳而品無當於淸濁家傳繩墨放倒無餘日用云爲胡亂做去歷擧朝紳若求其最疲軟最昏劣者臣又其最此實朝野之所聞覩輿儓之所嗤點者臣雖欲厭然自掩其誰欺乎雖然此猶近於隨例餙辭又安敢拖長爲說自增其唐突之罪哉只有以首頓地跼高蹐厚而已謹當收召神精別具文字粗陳肝膈之思恭俟處分云臣明日復路
정조 18년 · 강
以韓致應爲修撰鄭尙愚爲副修撰前望也遞都總管安春君烿西淸君煋李得臣李在學副總管李鼎運仍命今日政差出
정조 18년 · 목
皇壇望拜禮時寶劍侍衛不可不備員而烿得臣鼎運身病煋在學在外也
정조 18년 · 강
遞兵曹判書鄭昌順
정조 18년 · 목
政院以總管差出有命而昌順再違啓敎以筵席聞之果難强云許遞今日政差出待下批牌招傳授命召
정조 18년 · 강
有政吏曹判書李秉鼎參議洪明浩進
정조 18년 · 목
以李勉兢爲吏曹參議洪聖淵爲大司諫權坪爲獻納沈興永爲副校理尹師國爲判尹李協聖爲原州判官金忠國爲熊川縣監
정조 18년 · 강
仍任軍資前判官李英裕
정조 18년 · 목
因該監判官望筒敎以輪對日所懷之後卽爲移職若此則誰敢開口於問所懷之時乎仍任其代差出
정조 18년 · 목
以具庠爲兵曹判書
정조 18년 · 강
以邊景祐爲正言前望也
정조 18년 · 목
政院以明日望拜禮時兩司無以備員啓敎以正言前望單子入之與諫長牌招○正言以景祐批下政院以景祐方在奪告身中啓敎以遠人何可責備分揀
정조 18년 · 목
以徐邁修爲兵曹參判趙武範爲同敦寧閔鍾顯爲藝文提學趙景鎭爲丹陽郡守李義肅爲懿陵令鶴林君焴趙宗鉉金載▣爲都總管李集斗鄭觀采爲副總管
정조 18년 · 강
命完伯李書九上疏投之金虎門外承旨洪義浩兵曹堂上朴聖泰幷付全羅兵虞候使之倍途赴任兵郞崔時淳康津縣充軍
정조 18년 · 목
疏略曰臣猥以無似待罪藩職居然十朔于玆矣每念簡拔之恩委寄之重不敢一息而遑寧也才不能剸理劇務而簿書之期會亦滯威不能彈壓列邑而守宰之遞易頻仍經年尸素隨事僨誤至於稅船之臭載供膳之違式罔非臣不職之辜難贖之愆廟堂請削特賜全貰該司問備只施薄警夫有國之政莫嚴於漕轉而臣未之飭焉享上之誠莫敬於貢獻而臣未之謹焉有一於此難逭常憲況臣兼斯二者雖聖恩曲加涵貸而微分益切兢戲且臣目下情勢尤有所萬萬悶迫者臣母年今五十素抱貞疾風火爲祟春夏爲甚而初到南州不習水土眩暈頻作食飮全廢若經炎暑倍當添劇專道榮養雖切攢祝病軀調將亦貽憂慮枕上呻囈只願早還京洛少就淸涼臣每聞此語衷情煎灼務欲順遵其志將使家人扶護登途去留之際母子相戀不忍便捨今若蹲據職次久致離違則方寸已亂實難自抑似此情私庶蒙體諒於孝理之下矣若臣狗馬賤疾固不敢猥塵天聽而臣稟質虛脆中歲多病怔忡下血已成難醫之痼症行部之路忽復添傷積費調治久未痊可形容幻脫肌肉萎黃見者莫不危之況自近日以來道內事情轉益寒心而胸膈煩懣神情索漠憂慨弸中而無由導達危厲多端而莫知措置有時昏迷殆無省覺以此病情將何以任一路藩宣之責紓九重宵旰之憂乎至若向日囚供中種種猥瑣之說亦是臣貽羞朝廷之一端臣雖疲劣何足較卞而所謂延命時酬酢之語忽地捏虛褊裨輩奸蔽之目未免受侮然臣之祈免亶在他事則此固不暇論也伏乞亟遞臣職以便公私仍治臣前後罪戾以昭法紀敎曰觀此完伯留院疏要語書入者親病身病之橫說竪說與戶參代撰中無病稱病可慮眞病之說同與不同姑無論其中道內事情憂慨弸中無由導達等數句果無帶得隱暎者乎所謂弸中之憂慨者何事導達之無由者何語雖不宛然涉禁果非兵使事乎藏頭去尾惟意搗簸其爲罪可謂五十步百步此時處分近於曲循其疏投之金虎門外同副不但武臣齋直下位當之莫非左副之罪不踰門閾何以飛到院中亦焉敢諉之不書姓名異於涉禁乎左副承旨洪義浩兵曹堂上朴聖泰幷付全羅兵虞候城門留門出送使之倍途赴任計其日子萬一遲滯令兵使大張威儀於運籌軒前拿入嚴問取招狀聞時任虞候遞付京職門將何足貢兵曹入直郞廳康津縣充軍
정조 18년 · 강
以洪榮黃昇源爲承旨前望也
정조 18년 · 강
命兵曹武兼崔岦鄭宅柱等嚴棍盤問
정조 18년 · 목
兵曹啓言卽接宣傳官廳牒報見門考監鑰之行本廳有故武兼替行自是前例堂上宣傳官入直則元無門考進去之例故廳使之進去則武兼等攘臂大言曰行首宣傳官何不進去使我替行其他言鋒亦多駭悖內听私自捽曳至於毆打如此蔑法之類不可置一侍衛之列云故內吹及武兼廳房直爲先捉來査實本事則武兼崔岦當爲門考之行而不卽進去有此泩復之擧而內吹與房直略有言詰則武兼鄭宅柱首先咆喝使之捽曳果爲的實不可置而不論請武兼崔岦鄭宅柱爲先令該府拿問照律勘罪敎以其委折嚴棍詳細盤問草記過齋後擧行
정조 18년 · 목
領議政洪樂性曰逢是年値是月賀儀將擧聖孝將伸臣等生老太平聖世況逢無前之慶會其將與朝廷百官蹈舞於殿庭以盡呼嵩祝岡之誠而且聞閭巷之言莫不曰是月十八日卽我慈宮六旬誕辰也至於稱觴等節必當如禮云其所慶幸之心八域同然亦可謂民情大可見也臣等之向日賓啓實是擧國同情而然也且伏念殿下懋積誠意自內仰請旣切且至而第以我慈宮撝謙之德未蒙徽音之亟降下情不勝抑鬱矣予曰是年是日予所祈祝之心難以形喻雖日日餙慶日日稱觴而卿等共展歡忭之情猶不足於予心也而但於儀文之節或有張大則亦非丞順慈心之道也在予飾慶伸情之道豈可以張大爲言而聖人有言曰一喜一懼予之所喜懼之心亦當如何此所以不欲張大賀儀而至於稱觴一節亦或近於張大故至今趑趄矣蓋事親之道一以順志爲貴事親必若曾子然後可謂孝矣且有先朝丙寅故事先朝聖意則以爲丁卯比諸丙寅尤爲慶賀之年故丙寅年則賀禮諸節姑爲停止者此是先大王丞順慈聖之志也顧今追述之心率由之義予亦曰順志爲第一得當底道理也樂性曰今日大小臣民之顒望者惟是賀儀之克擧而及伏承下敎臣等不勝抑鬱矣聖意則以丞順慈旨爲敎臣等固仰我殿下志養之聖孝而亦不敢强煩矣第臣區區之意則來年之慶其亦自今年而爲始也慶自今年而始則呼嵩稱觴之禮亦宜自今年而爲始是豈儀文之張大情禮之過節者哉予曰歲歲年年無年無慶則今年雖未及稱觴而以今年未及稱之餘慶留待明年而稱之又明年而稱之以至于於千萬年之慶則此豈非國家無疆之福乎王安石詩云古人一日養不以三公換予則一以順志爲事親之道也予又曰今番之雨爲民事萬幸而旣雨卽晴亦甚好矣右議政李秉模曰八城擧皆移秧百穀漸至茁茂而曰雨曰暘殆若天必從之此皆由聖化之所及也予謂秉模曰昨日親試題卿或見之否秉模曰姑未得見矣予曰倉卒難得好題時適有風自南而至故以虞舜民人等謝諭以解慍爲題而慍字之意想難做得矣及見崔光泰試券則可謂實才也秉模曰臣亦聞之自是實才云矣予曰領相想難久居筵席次對則右相當爲之卿則先退可也行司直洪檍曰俄者旣伏承下敎矣然則樂院習樂一事何以爲之乎予曰不必常常爲之而明年則當爲進宴亦不可不留意肄習也戶曹判書沈頤之曰玉寶玉册都監趁今預爲備待實合事宜矣予曰明年二三月則園幸相値進宴則當待秋爲之至於上號一節昨年已諭之莫重之事不可不各別詳審諸般所入一齊措備可也頤之曰國朝四百年典禮由來者久矣臣曹之自外擧行皆已備置而及伏承俄者下敎下情之抑鬱不可勝達矣
정조 18년 · 강
命十八日慈宮誕辰賀儀以進表裏磨鍊
정조 18년 · 목
敎曰予聞之親年不可不知一則以喜一則以懼朱夫子釋之曰旣喜其壽又懼其襄而愛日之誠自有不能已者有是哉聖賢之言足可感人今予知年愛日且喜且懼每切來無盡之祝常存留有餘之戒應行儀節輒從省約區區此心庶獲臣民之見諒幸逢六旬之慶節欲擧稱賀稱觥之禮者卽人情天理之所當然然而喜與懼幷鄭重周章非敢緩也蓋有待爾矧且慈衷謙抑固拒愈堅日日煩懇不嫌其一直强聒是豈順承親意之方乎謹稽我朝之例昔我仁元聖后六旬誕辰賀與宴幷奉慈旨停免旣在今日政合仰述大抵洗腆之慶志物之奉不在於外面之張大於是乎慈宮此時之心不敢違拂先朝丙寅之敎亦欲遵倣此意令禮堂知悉今十八日慈宮誕辰賀儀以進表裏磨鍊
정조 18년 · 강
命置湖南羅里舖移設之議
정조 18년 · 목
右議政李秉模啓言頃因濟州牧使沈樂洙狀啓羅里舖移設便否詳探事情更爲登聞之意覆啓行會矣卽見全羅監司李書九狀啓則枚擧康津等列邑所報以爲濟州移粟之規本無自本倉儲穀發送之事以列邑某樣穀區劃入送後待其涼藿出來分俵屬邑換作充數則倉政擧行專在屬邑而康海兩邑僻在海陬數三附近邑外嶺上下州郡道里無不遼闊邑邑所報擧稱不便而至若濟民倉則屬邑程途比江海稍近澌河之洋縱云艱涉猶不至於七山之險而昨冬一船臭載特緣不審行船則固不可因此而遽改已定之式反貽陸民之弊姑爲仍舊貫擧行事請令廟堂稟處矣當初該牧使之所請蓋出於除島民遠輸之弊而今以道啓而論觀之則移捧於康津海南之後涼藿之分俵甚難穀物之換貿又艱而外此事勢多有非便之端俄於闕外爛商於曾經道臣則亦以爲今難更爲變改云康津海南設倉一款請置之從之
정조 18년 · 강
命陵享餠品中豆團餠自四月至八月以松膏餠換用
정조 18년 · 목
奉常提調徐有防啓言因奉審承旨李羽晉所啓有登筵時稟旨之命矣陵亨餠品中豆團餠之當署欠精誠爲悚悶而九色外有不敢輕議可代若松膏餠卽夏月時食而亦有親祭時應用之例自四月至八月以此換用而若値暑月親祭時則松膏餠豆團餠在九色之內豆團餠以忌辰祭所用油餠換用恐合事宜矣從之
정조 18년 · 강
飭湖南拯劣米以錢收捧今年內盡數輸納
정조 18년 · 목
戶曹判書沈頤之啓言本曹米儲自來不敷而今番近萬包臭載之後米條尤爲大縮事甚罔措當此登稔之歲穀物旣已準拯則拯劣之米錢間收捧不甚爲難該道營邑若能待秋成收捧上納則庶爲補用於當年經費依定式以錢收捧使之盡數輸納於今年之內事請嚴飭分付於該道道臣從之
정조 18년 · 강
命關東伯飭分敎官安錫任察任
정조 18년 · 목
義禁府啓言江原監司沈晉賢狀啓內分敎官安錫任謂以老病全不察任之罪令攸司稟處事啓下矣安錫任時在橫城地云請發遣府書吏拿來敎以雖與抄選有異徑行薦用則其所自好誠有可取拿處分揀飭令察其任事之意分付道臣
정조 18년 · 강
命定州牧使李義綱附過還任
정조 18년 · 목
義禁府啓言定州牧使李義綱原情以爲當初漂人形止先從烟臺別將文狀謄報於巡兵營及防營渠卽馳到親審則漂人五名皆在挾船中與該別將文狀有異船隻及服色什物竝從實狀更報各營故前後報辭未免參差本州德巖坊前洋卽安州老江接界而原船則碇留於接界中洋挾船來泊於本州浦邊故先爲問情於挾船而未及原船矣該鎭僉使韓宗一乘船入去於原船碇留處故認以自該鎭摘奸一邊移文往復於該鎭一邊具由馳報於巡營之際原船一體問情之營關來到故始爲擧行船泊之處所各異問情之先後差殊莫非昏謬不職之罪云曾經侍從請議處敎以所過還任
정조 18년 · 강
有政兵曹判書具庠進
정조 18년 · 목
以金大甲韓起祿盧貴泰鄭嶾李喆徵李亨天爲同知金振樂南德弼李相吾金兌潤鄭宅仁具協朴獻徵李世迪爲僉知同知二望僉知二望首副末擬竝批下僉知一望首副批下
정조 18년 · 강
命頹壓民戶恤典卽爲分給
정조 18년 · 목
漢城府以東部一戶全家頹壓西部四戶南部一戶完少頹多啓敎以恤典令該廳卽爲分給事分付
정조 18년 · 강
遞大司諫洪仁浩
정조 18년 · 강
禁推執義柳雲羽掌令李日運持平李東宇李重蓮獻納魚錫齡正言安廷善金驥燦遞承旨黃昇源李羽晉金啓洛尹致性金載翼南公轍